TRŪKSTAMŲ POLICIJOS PAREIGŪNŲ PRITRAUKIMO Į
TAURAGĖS APSKRITIES VYRIAUSIOJO POLICIJOS KOMISARIATO
ŠILUTĖS RAJONO POLICIJOS KOMISARIATĄ
TVARKOS APRAŠAS

I SKYRIUS
BENDROSIOS NUOSTATOS

1. Trūkstamų pirminės ir vidurinės grandies policijos pareigūnų pritraukimo į Tauragės apskrities vyriausiojo policijos komisariato Šilutės rajono policijos komisariatą tvarkos aprašo (toliau – Aprašas) tikslas – mokymosi įstaigose besimokančius, mokymo įstaigas baigusius asmenis, jau tarnaujančius ir buvusius policijos pareigūnus, siekiančius grįžti į vidaus tarnybą, skatinti pasirinkti tarnybą Tauragės apskrities vyriausiojo policijos komisariato (toliau – Tauragės apskr. VPK) Šilutės rajono policijos komisariate (toliau – Šilutės r. PK).
2. Aprašas nustato vienkartines finansines skatinimo priemones į Tauragės apskr. VPK Šilutės r. PK atvykstantiems tarnauti trūkstamiems policijos pareigūnams, kurios numatomos Šilutės rajono savivaldybės biudžete pagal Tauragės apskr. VPK pateiktą trūkstamų policijos pareigūnų pritraukimo į Tauragės apskrities VPK Šilutės rajono PK programą. Tauragės apskr. VPK ir Šilutės rajono savivaldybės įsipareigojimai įgyvendinant šį Aprašą nustatomi sudarant bendradarbiavimo sutartį (1 priedas).
3. Apraše vartojama sąvoka – atvykstantis tarnauti trūkstamas policijos pareigūnas (toliau – ATTPP):
3.1.  asmuo, iš kitos statutinės įstaigos atvykęs užimti laisvą Tauragės apskr. VPK Šilutės r. PK pirminės ar vidurinės grandies statutinio valstybės tarnautojo pareigybę, su kuriuo Tauragės apskr. VPK ir Šilutės rajono savivaldybė pasirašo trišalę sutartį dėl finansinės skatinimo priemonės skyrimo (toliau – Trišalė sutartis);
3.2. aAsmuo, baigęs Lietuvos policijos mokyklos pirminio profesinio mokymo kursą arba įvadinio mokymo kursą, su kuriuo Tauragės apskr. VPK ir Šilutės rajono savivaldybė pasirašo Trišalę sutartį;
3.3. asmuo, baigęs Mykolo Romerio universiteto Teisės ir policijos veiklos studijų programą,  su kuriuo Tauragės apskr. VPK ir Šilutės rajono savivaldybė pasirašo Trišalę sutartį;
3.4. buvęs policijos pareigūnas, siekiantis grįžti į vidaus tarnybą pagal Lietuvos Respublikos vidaus tarnybos statuto 80 straipsnio nuostatas, su kuriuo Tauragės apskr. VPK ir Šilutės rajono savivaldybė pasirašo Trišalę sutartį.


II SKYRIUS
FINANSINĖ SKATINIMO PRIEMONĖ IR JOS DYDIS

4. Finansinės skatinimo priemonės ir jų dydžiai:
4.1.  vienkartinė skatinamoji išmoka – po 6 000 Eur (šeši tūkstančiai eurų) skiriama ATTPP, nurodytiems Aprašo 3.1, 3.2, 3.3 ir 3.4 papunkčiuose. Mokesčius nuo ATTPP išmokamos vienkartinės skatinamosios išmokos apskaičiuoja ir sumoka Šilutės rajono savivaldybė teisės aktų nustatyta tvarka.
4.1.1. Pasinaudojęs finansine skatinimo priemone, numatyta Aprašo 4.1 papunktyje, ATTPP įsipareigoja nepertraukiamai, ne trumpiau kaip 3 metus nuo finansinės skatinimo priemonės sutarties pasirašymo, eiti statutinio valstybės tarnautojo pareigas Tauragės apskr. VPK Šilutės r. PK, ne mažesniu kaip 1 etato darbo krūviu. Jeigu dėl tam tikrų pateisinamų aplinkybių pareigūnas (-ė) negali eiti pareigų (dėl nėštumo ir gimdymo atostogų, atostogų vaiko priežiūrai ir kt.), laikotarpis atitinkamai pratęsiamas.
4.2. Išlaidų kompensavimas – ne daugiau kaip 20 000 Eur (dvidešimt tūkstančių eurų) skiriama ATTPP, nurodytiems Aprašo 3.1, 3.2, 3.3 ir 3.4 papunkčiuose, gyvenamojo būsto (gyvenamųjų patalpų) įsigijimui nuosavybėn Šilutės rajono savivaldybėje. Mokesčius, jei tokius reikėtų sumokėti, nuo išlaidų kompensavimo sumos apskaičiuoja ir sumoka Šilutės rajono savivaldybė teisės aktų nustatyta tvarka.
4.2.1. Pasinaudojęs finansine skatinimo priemone, numatyta Aprašo 4.2 papunktyje, ATTPP įsipareigoja nepertraukiamai, ne trumpiau kaip 5 metus nuo finansinės skatinimo priemonės sutarties pasirašymo, eiti statutinio valstybės tarnautojo pareigas Tauragės apskr. VPK Šilutės r. PK, ne mažesniu kaip 1 etato darbo krūviu ir deklaruoti gyvenamąją vietą bei gyventi Šilutės rajono savivaldybėje. Jeigu dėl tam tikrų pateisinamų aplinkybių pareigūnas (-ė) negali eiti pareigų (dėl nėštumo ir gimdymo atostogų, atostogų vaiko priežiūrai ir kt.), laikotarpis atitinkamai pratęsiamas.
4.2.2. Finansavimas skiriamas asmenims, kurie per paskutinius 5 (penkerius) metus nebuvo įsigiję / neturėjo nuosavybės teise priklausančio gyvenamojo būsto (gyvenamųjų patalpų) Šilutės rajono savivaldybės teritorijoje.

III SKYRIUS
DOKUMENTŲ PATEIKIMO IR SKATINIMO PRIEMONIŲ FINANSAVIMO TVARKA

5. Apraše nurodytos skatinimo priemonės skyrimas ir finansavimas organizuojamas tokia tvarka:
5.1.  ATTPP, ketindamas pasinaudoti Apraše numatyta vienkartine finansine skatinimo priemone, gali pateikti prašymą Tauragės apskr. VPK. Prie prašymo pridedami dokumentai, įrodantys Aprašo 3.1, 3.2, 3.3, 3.4 ir 4.2.2 papunkčiuose nurodytas aplinkybes;
5.2. ATTPP prašymą dėl finansinės skatinimo priemonės skyrimo nagrinėja Tauragės apskr. VPK viršininko įsakymu sudaryta Tauragės apskr. VPK Finansinių skatinimo priemonių teikimo atvykstantiems į tarnybą Tauragės apskr. VPK Šilutės r. PK trūkstamiems policijos pareigūnams komisija (toliau – Komisija), į kurios sudėtį įtraukiamas Šilutės rajono savivaldybės atstovas;
5.3. kKomisija, nagrinėdama ATTPP pateiktą prašymą, gali paprašyti pateikti papildomų duomenų ir dokumentų. Komisija priima sprendimą ir teikia siūlymą Tauragės apskr. VPK viršininkui ir Šilutės rajono savivaldybei pasirašyti Trišalę sutartį dėl finansinės skatinimo priemonės skyrimo arba jos nepasirašyti;
5.4. Tauragės apskr. VPK raštu informuoja Šilutės rajono savivaldybę apie ketinimą su ATTPP pasirašyti Trišalę sutartį dėl finansinės skatinimo priemonės skyrimo;
5.5. ATTPP, Šilutės rajono savivaldybės meras ar jo įgaliotas asmuo ir Tauragės apskr. VPK viršininkas ar kitas jo įgaliotas asmuo pasirašo Trišalę sutartį dėl finansinės skatinimo priemonės skyrimo. Sutartyje turi būti numatyti išmokų mokėjimo terminai, šalių teisės ir pareigos, atsakomybė, susitarimo nutraukimo tvarka ir kt.;
5.6. jJei ATTPP nepasirašo sutarties dėl finansinės skatinimo priemonės skyrimo, laikoma, kad jis vienkartinės finansinės skatinimo priemonės atsisako;
5.7. ATTPP, Tauragės apskr. VPK ir Šilutės rajono savivaldybei pasirašius Trišalę sutartį išmokas į sutartyje nurodytą ATTPP banko sąskaitą perveda Šilutės rajono savivaldybė;

IV SKYRIUS
ATSAKOMYBĖ

6. Tauragės apskr. VPK ne vėliau kaip per 10 darbo dienų raštu informuoja Šilutės rajono savivaldybę, jei ATTPP savo noru išeina iš tarnybos, jis atleidžiamas, arba išnyksta aplinkybės, dėl kurių buvo skirta finansinė skatinimo priemonė.
7. Jei ATTPP neištarnauja Tauragės apskr. VPK Šilutės r. PK laiko, nurodyto Aprašo 4.1.1 ir 4.2.1 papunkčiuose nurodyto termino, arba paaiškėja Lietuvos Respublikos vidaus tarnybos statuto 16 straipsnio 1 dalies 1, 2, 3, 4, 6, 7 punktuose nustatytų aplinkybių, arba atleidžiamas iš vidaus tarnybos dėl jo kaltės anksčiau, jis per 6 mėnesius privalo Šilutės rajono savivaldybei grąžinti gautą išmoką, pagal Trišalę sutartį dėl finansinės priemonės skyrimo, įskaitant teisės aktų nustatyta tvarka Šilutės rajono savivaldybės sumokėtus mokesčius. Negrąžinus išmokos savo noru, Šilutės rajono savivaldybė ją išieško teismo tvarka. Jei ATTPP negali įvykdyti sutartyje dėl finansinės skatinimo priemonės skyrimo nustatytų įsipareigojimų dėl sveikatos būklės (pateikta Lietuvos Respublikos vidaus reikalų ministerijos Medicinos centro Centrinės medicinos ekspertizės komisijos išvada), dėl gautos išmokos grąžinimo/negrąžinimo ir jos dydžio sprendžia bendrai sudaryta Tauragės apskr. VPK ir Šilutės rajono savivaldybės komisija, į kurios sudėtį deleguojami 2 Šilutės rajono savivaldybės atstovai.

V SKYRIUS
BAIGIAMOSIOS NUOSTATOS

8. Apraše neaptarti klausimai sprendžiami Lietuvos Respublikos teisės aktų nustatyta tvarka.
9. Aprašas gali būti pildomas, keičiamas ar pripažįstamas netekusiu galios Šilutės rajono savivaldybės tarybos sprendimu.


__________________
